b'\n_START_ARTICLE_\nMini crna rupa\n_START_PARAGRAPH_\nMini crna rupa je astronomski fenomen koji zasada postoji samo u teoriji. Za mini crne rupe se smatraju crne rupe koje imaju masu manju od zvijezde\n_START_SECTION_\nTeorija\n_START_PARAGRAPH_\nEngleski fizi\xc4\x8dar Stephen Hawking izrazio je 1974. godine misao da su u toku velikog praska uskome\xc5\xa1ane mase tvari i zra\xc4\x8denja stvorile na pojedinim mjestima nevjerojatne tlakove koji su, u prvim trenucima formiranja svemira, stvorili bezbrojne crne rupe s najrazli\xc4\x8ditijim masama, od veli\xc4\x8dine zvijezda do si\xc4\x87u\xc5\xa1nih objekata od kilograma ili manje. Crne rupe s masama manjim od zvjezdanih Hawking je nazvao "mini crnim rupama"._NEWLINE_Hawkingovi prora\xc4\x8duni pokazali su da crne rupe ne zadr\xc5\xbeavaju potpuno svu svoju masu, ve\xc4\x87 da materija mo\xc5\xbee izmaknuti iz njih. O\xc4\x8dito, mogu\xc4\x87e je da se parovi subatomskih \xc4\x8destica formiraju upravo na Schwarzschildovom polumjeru te da se odbiju u suprotnim smjerovima. Jedna \xc4\x8destica upada natrag u crnu rupu, ali druga izlije\xc4\x87e. Postupni bijeg subatomskih \xc4\x8destica uzrok je da se crna rupa pona\xc5\xa1a kao da ima visoku temperaturu te polako "isparuje"._NEWLINE_\xc5\xa0to je crna rupa manje masivna, to je njezina temperatura vi\xc5\xa1a i br\xc5\xbee \xc4\x87e hlapiti. Kako se crna rupa smanjuje kroz ishlapljivanje, njezina temperatura raste i brzina isparavanja postupno se pove\xc4\x87ava, dok i zadnji komadi\xc4\x87 mini crne rupe ne prasne uz eksplozivnu silu te ona nestaje._NEWLINE_Vrlo male mini crne rupe ne bi se odr\xc5\xbeale kroz povijest svemira dugu 15 milijardi godina i ve\xc4\x87 bi bile potpuno nestale. Kad bi, me\xc4\x91utim, neka mini crna rupa imala na po\xc4\x8detku masu ve\xc4\x87u od nekog ledenog brijega, ona bi bila dovoljno hladna i dovoljno bi se polako isparavala te bi postojala i sada. Ako bi u toku svog vijeka uspjela pove\xc4\x87ati masu, a to je vrlo vjerojatno, ohladila bi se jo\xc5\xa1 vi\xc5\xa1e i njezin bi se vijek dalje produljio. \xc4\x8cak, uzme li se u obzir nestanak najmanjih (i najbrojnijih) mini crnih rupa, jo\xc5\xa1 uvijek mo\xc5\xbee postojati vrlo mnogo mini crnih rupa s masama koje variraju izme\xc4\x91u malih asteroida i Mjeseca. Hawking je procijenio da u jednoj prostornoj svjetlosnoj godini na\xc5\xa1e galaksije mo\xc5\xbee postojati \xc4\x8dak tristo mini crnih rupa. Ako su one op\xc4\x87enito slijedile raspored tvari, tada se ve\xc4\x87ina od njih nalazi u galakti\xc4\x8dkoj jezgri. Na rubovima, tu gdje smo mi, u prostornom metru svjetlosne godine mo\xc5\xbeda je samo tridesetak mini crnih rupa. To bi zna\xc4\x8dilo da je prosje\xc4\x8dan razmak me\xc4\x91u njima petsto puta ve\xc4\x87i od udaljenosti izme\xc4\x91u Sunca i Plutona. Nama najbli\xc5\xbea mini crna rupa vjerojatno \xc4\x87e biti udaljena 1,6 bilijuna kilometara.\n_START_SECTION_\nPotencijalna opasnost za Zemlju\n_START_PARAGRAPH_\n\xc4\x8cak i uz tu udaljenost (vrlo malu prema astronomskim standardima), mini crna rupa ima dovoljno prostora za manevriranje i nije ba\xc5\xa1 vjerojatno da bi izazvala \xc5\xa1tetu. Mini crna rupa mora izravno pogoditi objekt da bi ga o\xc5\xa1tetila, dok to crnoj rupi veli\xc4\x8dine zvijezde nije potrebno. Crna rupa veli\xc4\x8dine zvijezde mo\xc5\xbee pro\xc4\x87i kraj Sunca na znatnoj udaljenosti, ali prolaze\xc4\x87i kroz Sun\xc4\x8dev sustav mogla bi izazvati na Suncu plimne efekte koji bi ozbiljno promijenili njegova svojstva. Mogla bi tako\xc4\x91er zna\xc4\x8dajno poremetiti Sun\xc4\x8devu putanju, s nepovoljnim posljedicama; ili iz tog razloga poremetiti katastrofalno Zemljinu orbitu._NEWLINE_Mini crna rupa, s druge strane, mogla bi pro\xc4\x87i kroz Sun\xc4\x8dev sustav bez ikakva primjetnog djelovanja, bilo na Sunce, ve\xc4\x87e planete ili satelite. Prema svemu \xc5\xa1to znamo, kraj nas prolaze brojne mini crne rupe, a neke su se mogle uvu\xc4\x87i i me\xc4\x91u planete, a nisu nam u\xc4\x8dinile nikakvu \xc5\xa1tetu._NEWLINE_No \xc5\xa1to bi se ipak dogodilo kad bi neka mini crna rupa stvarno pogodila Sunce? Kad je rije\xc4\x8d o njegovoj masi, svi su izgledi da to ne bi ozbiljno djelovalo na Sunce. \xc4\x8cak i kad bi ta rupa imala masu Mjeseca, to bi bila samo 1/26000000 mase Sunca, kao otprilike desetina kapi vode u odnosu na \xc4\x8dovjeka._NEWLINE_Ali nije va\xc5\xbena samo masa. Kad bi Mjesec srljao prema sudaru sa Suncem, ako se ne bi doista kretao vrlo brzo, ispario bi do trenutka sudara. \xc4\x8cak kad bi jedan njegov dio i ostao krut do trenutka sraza, ne bi prodro jako duboko prije no \xc5\xa1to ispari._NEWLINE_Mini crna rupa, me\xc4\x91utim, ne bi se isparila niti bi je Sunce na bilo koji na\xc4\x8din ugrozilo. Ona bi se jednostavno ukopala apsorbiraju\xc4\x87i u prolazu masu, uz stvaranje ogromne koli\xc4\x8dine energije. Prolaze\xc4\x87i kroz Sunce ona bi rasla, da bi izronila znatno ve\xc4\x87a nego \xc5\xa1to je u\xc5\xa1la. Iako su \xc5\xa1anse da Zemlju o\xc5\xa1teti neka mini crna rupa vrlo male, ipak je Arthur C. Clarke u svojoj knjizi "Misterije Svijeta" spomenuo mogu\xc4\x87nost da je eksploziju u Sibiru uzrokovao zemljin kontakt s takvom mini crnom rupom.'